Phelippe, par la grâce de Dieu, duc de Bourgoingne, de Lothier, de Brabant et de Lembourg, conte de Flandres, d’Artois, de Bourgoingne, palatin de Haynuau, de Hollande, de Zéllande et de Namur, marquis du Saint Empire, seigneur de Frise, de Salins et de Malines. A tous ceulx qui ces présentes lettres verront salut, savoir faisons, nous avoir reçeu l’umble supplication des manans et habitans de nostre ville de Perrigny-sur-l’Oignon, contenant que, combien que iceulx supplians soient en assez grant et souffisant nombre d’abitans. Toutes voies ilz n’ont aucuns corps d’eschevinage et n’y a nulz desdiz habitans qui ait la charge, sollicitude et conduicte des besoingnes et affaire d’eulx et de nostre dite ville, comme ont les habitans de nostre ville de Pontailler et plusieurs autres, leurs voisins qui leur redonde à ung grant préjudice, et plus pourroit faire ou temps avenir, se, par nous, ne leur est sur ce pourveu, si comme ilz dient, en nous supplianz humblement qu’il nous plaise leur consentir et ouctroier que doresnavant ilz puissent chacun an, le jour de la feste saint Jehan Baptiste, eslire trois ou quatre personnes des plus notables, souffisans et preudommes d’entre eulx, par manière d’eschevinage, les quelz aient durant la dite année la charge, gouvernement et conduicte des affaires d’icelle nostre ville, et sur ce leur pourveoir de nostre grâce. Pour ce est-il, que nous, les choses dessus dites considérées, et sur icelles eu bon et meur advis et déliberation de Conseil, et mesmement eu l’advis de notre bailli de Dijon, qui, par nostre ordonnance, s’est sur ce fait informer, pour savoir se aurions aucun intérest en cette partie: aux dessusdiz manans et habitans d’icelle nostre ville de Perrigny, supplians avons octroié et accordé, octroions, consentons et accordons, et de grâce espécial donnons congé et licence, que tant et si long temps qu’il nous plaira et jusques à nostre rappel, ilz puissent chacun an, le dit jour de feste saint Jehan Baptiste, eslire deux personnes des plus notables souffisans et preudhommes, d’entre eux par manière d’eschevinaige. Lesquelz durant le dit an, ayent la charge, conduite et gouvernement des besoingnes et affaires d’icelle nostre ville de Perrigny. Si donnons en mandement à nostre dit bailli de Dijon, et à tous nos autres justiciers et officiers ou à leurs lieuxtenans, présens et avenir et à chacun d’eulx en droit soy et si comme à lui appartiendra, que de nostre présente grâce, octroy, congié et licence, selon et par la manière que dit est, ilz facent, souffrent et laissent lesdiz supplians, pleinement et paisiblement joir et user, sans leur faire ou donner, ne souffrir estre fait ou donné quelconque destourbier ou empeschement au contraire. Car ainsi nous plaist il estre fait. En tesmoing de ce, nous avons fait mectre notre scel à ces présentes. Donné en nostre ville de Dijon, le VIIe jour de septembre, l’an de grâce mil quatre cens quarante et huit. Par Monseigneur le Duc à la relacion du Conseil, GROS.